O b r a z l o ž e nj e
Nacrta Pravilnika o provedbi postupaka jednostavne nabave

Zakonska osnova za donošenje ovog Pravilnika sadržana je u članku 15. Zakona o javnoj nabavi (»Narodne novine«, broj 120/16, 114/22, 48/26), te u članku 32. Statuta Općine Sirač (»Županijski glasnik Bjelovarsko-bilogorske županije«, broj 19/09, 06/10, 03/13, 01/18, 03/21).

Općina Sirač javni je naručitelj i obveznik primjene Zakona o javnoj nabavi (»Narodne 
novine«, broj 120/16, 114/22, 48/26). 

Novi Pravilnik o provedbi postupaka jednostavne nabave mora se donijeti radi usklađivanja istog s novim Zakon o izmjenama i dopunama Zakona o javnoj nabavi (»Narodne novine«, broj 48/26), koji u tom dijelu stupa na snagu 1. rujna 2026. godine. Glavni razlozi za donošenje novog akta su promjena vrijednosnih pragova, obvezna digitalizacija postupka kroz EOJN RH te nova pravila o pravnoj zaštiti i sukobu interesa.

Člankom 12. važećeg Zakona o javnoj nabavi propisano je da se taj Zakon ne primjenjuje na nabavu robe i usluga te provedbu projektnih natječaja procijenjene vrijednosti manje od 50.000,00 eura i radova procijenjene vrijednosti manje od 100.000,00 eura. 
Člankom 15. stavkom 2. istoga Zakona propisano je da pravila, uvjete i postupke jednostavne nabave utvrđuje naručitelj općim aktom.
  Općim aktom naručitelj je obvezan urediti pravila:
a) o poštivanju načela javne nabave iz članka 4. Zakona o javnoj nabavi i sprječavanju, prepoznavanju i uklanjanju sukoba interesa sukladno odredbama članaka 75. do 83. Zakona o javnoj nabavi
b) o osiguranju pravne zaštite gospodarskim subjektima, i to putem prigovora čelniku tijela odnosno odgovornoj osobi naručitelja za nabave čija je procijenjena vrijednost veća od 15.000,00 eura.
c) o mogućnosti primjene elektroničkih sredstava komunikacije za nabave čija je procijenjena vrijednost jednaka ili manja od 15.000,00 eura.

Statutom Općine Sirač (»Županijski glasnik Bjelovarsko-bilogorske županije«, broj 19/09, 06/10, 03/13, 01/18, 03/21), člankom 32. propisano je da Općinsko vijeće Općine Sirač donosi odluke i druge opće akte koji su mu stavljeni u djelokrug zakonom i podzakonskim aktima. Navedeni opći akt te sve njegove kasnije promjene naručitelj je obvezan objaviti na internetskim stranicama te učiniti dostupnima u Elektroničkom oglasniku javne nabave Republike Hrvatske.
		
Pravilnik o provedbi postupaka jednostavne nabave predstavlja opći akt koji se sukladno Zakonu o pravu na pristup informacijama (»Narodne novine«, broj 25/13, 85/15, 69/22) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba. 

Nositelj izrade prijedloga Pravilnika o provedbi postupaka jednostavne nabave je Općina Sirač, Općinski načelnik.

Savjetovanje s javnošću započet će internetskom objavom nacrta Pravilnika o provedbi postupaka jednostavne nabave na službenim web stranicama Općine Sirač www.sirac.hr.

Nakon provedenog savjetovanja s javnošću, izrade izvješća o provedenom savjetovanju sa zainteresiranom  javnošću, te prihvaćanja ili odbijanja prijedloga i mišljenja, nacrt Pravilnika o provedbi postupaka jednostavne nabave uputit će se na donošenje Općinskom vijeću Općine Sirač.



